b'\n_START_ARTICLE_\nFlaco Jim\xc3\xa9nez\n_START_SECTION_\nTausta\n_START_PARAGRAPH_\nLeonardo Jim\xc3\xa9nezin is\xc3\xa4\xc3\xa4, Santiago Jim\xc3\xa9nezi\xc3\xa4, kutsuttiin "conjunto-musiikin is\xc3\xa4ksi". Santiago oli n\xc3\xa4kyv\xc3\xa4 conjunto-harmonikkamusiikin pioneeri. Flaco seurasi is\xc3\xa4\xc3\xa4ns\xc3\xa4 n\xc3\xa4ytt\xc3\xa4m\xc3\xb6ille jo 7-vuotiaana. H\xc3\xa4n soitti aluksi bajo sextoa, mutta kiinnostui itsekin harmonikansoitosta._NEWLINE_15-vuotiaana Leonardo teki ensilevytyksi\xc3\xa4\xc3\xa4n Los Caporales -nimisen yhtyeen kanssa, mink\xc3\xa4 j\xc3\xa4lkeen h\xc3\xa4nen is\xc3\xa4ns\xc3\xa4 antoi pojalle lempinimen Flaco, joka tarkoittaa "laihaa". Flaco soitti San Antonion saluunoissa ja tanssipaikoissa vuosikaudet, ansaiten maineen uniikkina harmonikkamuusikkona ja tyyliniekkana.\n_START_SECTION_\nUra\n_START_PARAGRAPH_\nFlaco aloitti yhteisty\xc3\xb6n Douglas Sahmin kanssa 1960-luvulla. Sahm oli tullut tunnetuksi rock-yhtyeest\xc3\xa4 nimelt\xc3\xa4 The Sir Douglas Quintet. My\xc3\xb6hemmin h\xc3\xa4n vaikutti New Yorkissa tehden yhteisty\xc3\xb6t\xc3\xa4 Bob Dylanin ja Dr. Johnin kanssa. H\xc3\xa4n soitti jonkin aikaa etup\xc3\xa4\xc3\xa4ss\xc3\xa4 anglosaksiselle yleis\xc3\xb6lle Peter Rowanin kanssa ja matkusteli maailmalla Ry Cooderin ja David Lindseyn kanssa. Flaco alkoi saada kansainv\xc3\xa4list\xc3\xa4 mainetta osuuksistaan Cooderin klassikkoalbumilla nimelt\xc3\xa4 Chicken Skin Music. H\xc3\xa4n on konsertoinut ymp\xc3\xa4ri maailman ja teki yhteisty\xc3\xb6t\xc3\xa4 useiden kansainv\xc3\xa4lisesti tunnettujen artistien kanssa._NEWLINE_Jim\xc3\xa9nez on ollut mukana my\xc3\xb6s elokuvarooleissa, kuten Les Blankin tex-mex-kulttuuria k\xc3\xa4sittelev\xc3\xa4ll\xc3\xa4 elokuvalla Chulas Fronteras, Woody Allenin elokuvassa Picking up the Pieces, sek\xc3\xa4 komediassa The Three Amigos. H\xc3\xa4n on my\xc3\xb6s elokuvien soundtrackeilla, esimerkiksi elokuvissa Striptease, Tin Cup ja Borders._NEWLINE_Jim\xc3\xa9nez on vieraillut Suomessa ainakin kahdesti.\n_START_SECTION_\nTuotanto\n_START_PARAGRAPH_\nJim\xc3\xa9nez on mukana yli sadalla eri pitk\xc3\xa4soittolevyll\xc3\xa4. H\xc3\xa4n sai tuplaplatinaa osuudestaan the Rolling Stonesien Voodoo Lounge -albumilla, joka on myynyt yli kaksi miljoonaa kappaletta. Buck Owensin ja Dwight Yoakamin kanssa tehty albumi Streets of Bakersfield sai the Lifetime Achievement Awardin Billboard Latin Magazine -lehdelt\xc3\xa4._NEWLINE_Jim\xc3\xa9nez voitti ensimm\xc3\xa4isen Grammy-palkintonsa 1986 levytetty\xc3\xa4\xc3\xa4n uudelleen is\xc3\xa4ns\xc3\xa4 s\xc3\xa4vellyksen Ay Te Dejo En San Antonio. H\xc3\xa4n muodosti texmexin superryhm\xc3\xa4ksi mainitun kokoonpanon The Texas Tornadoesin yhdess\xc3\xa4 Freddy Fenderin, Doug Sahmin ja Augie Meyersin kanssa. Ryhm\xc3\xa4 voitti Grammyn ensilevyst\xc3\xa4\xc3\xa4n 1990. Vuonna 1996 h\xc3\xa4n voitti j\xc3\xa4lleen Grammyn sarjassa paras meksikolais-amerikkalainen esitys soololevyst\xc3\xa4\xc3\xa4n nimelt\xc3\xa4 Flaco Jim\xc3\xa9nez. Vuonna 1999 h\xc3\xa4n voitti kaksi Grammy\xc3\xa4 lis\xc3\xa4\xc3\xa4, soololevytyksest\xc3\xa4\xc3\xa4n Said and Done sarjassa paras Tejano-levytys, sek\xc3\xa4 yhdess\xc3\xa4 Freddy Fenderin kanssa perustetun Los Super Seven -ryhm\xc3\xa4n levytyksest\xc3\xa4 sarjassa paras meksikolais-amerikkalainen esitys. Yhtyeess\xc3\xa4 olivat mukana my\xc3\xb6s David Hidalgo ja Cesar Rosas Los Lobosista, sek\xc3\xa4 Joe Ely, Rick Trevi\xc3\xb1o ja Ruben Ramos.'